## Odluka o načinu obračuna, naplate i plaćanja kamata i naknada Hrvatske narodne banke

### NN 133/2010 (1.12.2010.), Odluka o načinu obračuna, naplate i plaćanja kamata i naknada Hrvatske narodne banke

HRVATSKA NARODNA BANKA

3464

Na temelju članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donio je 24. studenoga 2010.

ODLUKU

O NAČINU OBRAČUNA, NAPLATE I PLAĆANJA KAMATA I NAKNADA HRVATSKE NARODNE BANKE

I.

Hrvatska narodna banka obračunava, naplaćuje i plaća kamate i naknade na način utvrđen ovom Odlukom.

II.

Hrvatska narodna banka obračunava kamate na kredite i druga potraživanja jednom mjesečno, za prethodni mjesec, i to najkasnije pet dana nakon isteka mjeseca.

Banke, štedne banke i podružnice stranih banaka sa sjedištem u Republici Hrvatskoj koje su dobile odobrenje za rad od Hrvatske narodne banke (u nastavku teksta: banke) dužne su Hrvatskoj narodnoj banci obračunate kamate iz stavka 1. ove točke platiti najkasnije osam dana nakon isteka mjeseca.

Iznimno od stavka 1. i stavka 2. ove točke Hrvatska narodna banka na dospjele, a nevraćene lombardne kredite obračunava i naplaćuje kamate na dan dospijeća lombardnoga kredita.

III.

Hrvatska narodna banka obračunava kamate i naknade na kunska sredstva deponirana kod Hrvatske narodne banke jednom mjesečno, za prethodni mjesec, najkasnije pet dana nakon isteka mjeseca.

Hrvatska narodna banka isplaćuje kamate i naknade za prethodni mjesec najkasnije osam dana nakon isteka mjeseca.

IV.

Naknadu za neizdvojenu ili nedovoljno izdvojenu obveznu pričuvu i naknadu za neodržavanu obveznu pričuvu na računima likvidnih potraživanja Hrvatska narodna banka obračunava pet dana nakon isteka razdoblja održavanja obvezne pričuve.

Naknada za neizdvojenu ili nedovoljno izdvojenu obveznu pričuvu plaća se za sve dane, uključujući i neradne dane, tijekom kojih je stanje izdvojene obvezne pričuve kod Hrvatske narodne banke bilo manje od iznosa obvezne pričuve koji je bilo potrebno izdvojiti.

Naknada za neodržavanu obveznu pričuvu obračunava se za iznos sredstava koja su prosječno nedostajala na računima koji su propisani za održavanje obvezne pričuve. Za tako izračunati iznos naknada se obračunava za sve dane razdoblja održavanja obvezne pričuve za koje se izrađuje obračun, uključujući radne i neradne dane.

Banke su dužne naknadu prema obračunu iz stavka 1., 2. i 3. platiti najkasnije osam dana nakon isteka razdoblja održavanja obvezne pričuve.

Iznimno od stavka 1., 2. i 3. ove točke, ako Hrvatska narodna banka u postupku supervizije utvrdi nepravilnosti u obračunu te izdvajanju i održavanju obvezne pričuve za protekla razdoblja održavanja obvezne pričuve, Hrvatska narodna banka sastavit će poseban obračun za plaćanje naknade, i to za sva razdoblja za koja su uočene nepravilnosti.

V.

Kamate s osnove vrijednosnih papira koje je Hrvatska narodna banka izdala uz diskont, obračunavaju se i isplaćuju na dan dospijeća vrijednosnog papira.

VI.

Ako Hrvatska narodna banka u pravnom odnosu s trećim osobama snosi bilo kakve kamate i troškove prouzročene nepravilno ili nepravodobno izvršenim transakcijama od strane banaka, navedene kamate i troškove banke su dužne odmah po primitku obavijesti nadoknaditi Hrvatskoj narodnoj banci, i to u valuti u kojoj su te kamate i troškovi nastali za Hrvatsku narodnu banku.

VII.

Kamate i naknade obračunavaju se primjenom jednostavnoga kamatnog računa, pri čemu se za obračunska razdoblja kraća od godine dana primjenjuje proporcionalni kamatnjak na bazi broja dana u godini i kalendarskog broja dana u obračunskom razdoblju za koje se obračunavaju kamate odnosno naknada.

Hrvatska narodna banka može izvršiti prijeboj dospjelih aktivnih i pasivnih kamata i naknada.

Ako je dan plaćanja kamata i naknada obračunatih u skladu s ovom Odlukom neradni dan, plaćanje se pomiče na prvi sljedeći radni dan.

VIII.

Bankama kojima je oduzeto odobrenje za rad ili kojima je odobrenje za rad prestalo važiti zbog otvaranja stečajnog postupka ili postupka likvidacije, Hrvatska narodna banka neće obračunavati naknadu za neizdvojenu, nedovoljno izdvojenu ili neodržavanu obveznu pričuvu od dana oduzimanja odobrenja za rad odnosno od dana kad je prestalo važiti odobrenje za rad.

IX.

Danom stupanja na snagu ove Odluke prestaje važiti Odluka o načinu obračuna, naplate i plaćanja kamata i naknada Hrvatske narodne banke (»Narodne novine«, br. 36/2002., 38/2005. i 137/2005.).

X.

Ova Odluka stupa na snagu osmog dana od dana objave u »Narodnim novinama«.

O. br. 509-020/11-10/ŽR

Zagreb, 24. studenoga 2010.

Guverner
Hrvatske narodne banke
dr. sc. Željko Rohatinski, v. r.

Odluka, NN 133/2010-3464